text: গ্রিন ক্যাম্পাস কুয়েটে আয়োজিত হতে চলেছে ইইই ডে
  আগামী ১২-১৪ সেপ্টেম্বর, ২০১৯ ইং তারিখ ১০১ একরের 'গ্রিন ক্যাম্পাস' খ্যাত খুলনা প্রকৌশল ও প্রযুক্তি বিশ্ববিদ্যালয়ে টেকপ্রেমীদের জন্য অনুষ্ঠিত হতে যাচ্ছে বছরের অন্যতম বড় আয়োজন "ইইই ডে ২০১৯"। তিন পর্বের এই আয়োজনে থাকছে অ্যালামনাই মিট আপ, তৃতীয়বারের মতো টেক ফিয়েস্তা ৩.০ ও ইইই নাইট। অনুষ্ঠানটি আয়োজন করতে যাচ্ছে বিশ্ববিদ্যালয়ের তড়িৎ ও ইলেকট্রনিক কৌশল বিভাগের শিক্ষক-শিক্ষার্থীবৃন্দ। প্রথম দুবার সাড়া জাগানিয়া এই আয়োজনটি এবার আরও বড় পরিসরে আয়োজিত হতে যাচ্ছে। জাতীয় পর্যায়ের প্রতিযোগিতা 'টেক ফিয়েস্তা ৩.০' এর বিভিন্ন পর্ব মিলিয়ে ৩,২০,০০০/- টাকা পুরষ্কারের এই অনুষ্ঠানে যোগ দিচ্ছে সারা দেশের বিভিন্ন কলেজ এবং বিশ্ববিদ্যালয়ের শিক্ষার্থীরা।
  তিন দিনব্যাপী অনুষ্ঠানের প্রথম দিন থাকছে উদ্বোধনী অনুষ্ঠান এবং জাতীয় পর্যায়ের টেকনিক্যাল সেমিনার, যেখানে থাকছেন অভিজ্ঞ বক্তা, বিশ্ববিদ্যালয়ের শিক্ষার্থীবৃন্দ এবং সম্মানিত শিক্ষকগণ।
  অনুষ্ঠানের দ্বিতীয় এবং তৃতীয় দিন থাকছে বিভিন্ন ধরনের প্রতিযোগিতা, যেমন: লাইন ফলোয়ার রোবট (LFR), প্রোজেক্ট শোকেসিং, পোস্টার প্রেজেন্টেশন, ম্যাটল্যাব প্রোগ্রামিং কন্টেস্ট, আইটি কুইজ, রুবিক্স কিউব এবং নিড ফর স্পিড মোস্ট ওয়ান্টেড, ফিফা '১৯ এর মতো গেমিং প্রতিযোগিতা। অনুষ্ঠানের অন্যতম আকর্ষণ 'ব্যাটল অফ বটস', যার প্রাইজ মানি ৮০,০০০/- টাকা। সারা দেশের বিভিন্ন শিক্ষাপ্রতিষ্ঠান থেকে শতাধিক টিম অংশগ্রহণ করবে এই প্রতিযোগিতাগুলোতে।
  বর্ণিল সাজে সজ্জিত রাতের কুয়েট ক্যাম্পাস; আলোকচিত্রী: মো. আব্দুল্লাহ আল হাদী
  অনুষ্ঠানের তৃতীয় অর্থাৎ শেষ দিনে আরো থাকছে পুরষ্কার বিতরণী অনুষ্ঠান এবং বর্ণাঢ্য কালচারাল নাইট। এর মধ্য দিয়েই শেষ হবে জাঁকজমকপূর্ণ এই অনুষ্ঠান।
  টেকনিক্যাল সাপোর্ট হিসেবে থাকছে ইইই মেকার্স হাব অফ কুয়েট এবং বিশ্ববিদ্যালয়ের সম্মানিত শিক্ষকগণ। মেঘনা পেট্রোলিয়াম লিমিটেডের সাথে আয়োজনটি পৃষ্ঠপোষকতা করবে আইকনিক, পোলার আইসক্রিম, এক্সপোজ ফার্নিচার, সেভেন রিংস সিমেন্ট, ওয়েস্ট জোন পাওয়ার ডিস্ট্রিবিউশন কোম্পানি লিমিটেড ও এনার্জিপ্যাক।
  This is a tech-event that is going to be organized at KUET. Roar Bangla is a media partner in this event.